OBH 1336/1997.
Az állampolgári jogok országgyűlési biztosa általános helyettesének jelentése
Ügyintéző: dr. Szabó Zoltán

Az eljárás megindítása

A panaszos beadványában sérelmezte, hogy a sérelmére elkövetett lopás miatt a rendőrség nem folytatta le az eljárást, illetve az ellene indított nyomozás politikai nézeteire vezethető vissza. 

A vizsgálatot az állampolgári jogok országgyűlési biztosáról szóló 1993. évi LIX. törvény 16. §. (1) bekezdése alapján megindítottam.

A megállapított tényállás

A panaszos gépkocsijából 1995. decemberében ismeretlen személy több értékes tárgyat eltulajdonított. A Nagykanizsai Rendőrkapitányságon tett bejelentésekor közölék, hogy kezdjen magánnyomozásba, mert ilyen csekély jelentőségű üggyel nem foglalkoznak. 

Az értékek visszaszerzésére felkért személy később bűncselekmény elkövetése miatt őrizetbe került, s a panaszos előtt arra hivatkozott, hogy szabadlábra helyezése fejében rá nézve terhelő vallomást kellett tennie. 

1996 februárban panaszos ellen is büntetőeljárást indítottak, melynek során útlevelét is bevonták, azzel ügyeinek külföldön történő intézésében korlátozták.

Az érintett alkotmányos jog

Az 1949. évi XX. törvény a Magyar Köztársaság Alkotmánya 2. §. (1) bekezdése:

"A Magyar Köztársaság független, demokratikus jogállam."

Az 1949. évi XX. törvény a Magyar Köztársaság Alkotmánya 8. §. (1) bekezdése:

" A Magyar Köztársaság elismeri az ember sérthetetlen és elidegeníthetetlen alapvető jogait, ezek tiszteletben tartása és védelme az állam elsőrendű kötelessége."

Az ügy jogszabályi háttere

A Büntetőeljárásról szóló 1973. évi I. törvény;
A külföldre utazásról és az útlevélről szóló 1989. évi XXVIII. törvény 2. §. (1) bekezdése a./ pont: "Nem utazat külföldre a büntetőeljárás befejezéséig az akivel szemben olyan szándékosan elkövetett bűncselekmény miatt van folyamatban büntetőeljárás, amelyre a törvény három évi szabadságvesztésnél súlyosabb büntetést rendel."

A vizsgálat megállapításai

A panaszos sérelmére elkövetett lopás ügyében a Nagykanizsai Rendőrkapitányság Bűnügyi Osztálya 2283/95. szám alatt folytatott nyomozást. A bűncselekmény elkövetésével alaposan gyanúsított - a panaszos alkalmi ismerőse - ügyében a Városi Ügyészség 1996. május 9-én elkészítette a vádindítványt.

A panaszossal szemben ugyancsak a fenti rendőrkapitányság büntetőeljárást indított kerítés és lopás büntette, valamint magánokirat-hamisítás vétségének alapos gyanúja miatt. A nyomozás során szabályszerűen bevonták útlevelét, ezért a BM. Adatfeldolgozó Hivatal Útlevél Osztályán - valótlan nyilatkozat megtétele mellett - útlevél igényét bejelentette. A valótlan adatokra tekintettel az új útlevél kiadását jogosan tagadták meg.  A nyomozást befejezték, az ügyészség 1996. szeptember 25-én elkészítette a vádiratot. 

A lefolytatott vizsgálat adatai alapján megállapítható, hogy panaszos sérelmesnek tartott ügyeiben az nyomozóhatóság törvénysértést nem követett el, alkotmányos visszásság nem keletkezett, erről az Obtv. 19. §. (1) bekezdése alapján a panaszost e jelentés megküldésével értesítem.

Budapest, 1997.

Dr. Polt Péter